*****

ΚΑΝΟΝΙΣΜΟΣ (ΕΟΚ) αριθ. 3285/83 ΤΟΥ ΣΥΜΒΟΥΛΙΟΥ

της 14ης Νοεμβρίου 1983

για τη θέσπιση των γενικών κανόνων σχετικά με την επέκταση της ισχύος ορισμένων κανόνων που έχουν θεσπιστεί από τις οργανώσεις παραγωγών οπωροκηπευτικών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 3284/83 (2), και ιδίως το άρθρο 15β,

την πρόταση της Επιτροπής,

Εκτιμώντας:

ότι, δυνάμει του άρθρου 15β του κανονισμού (ΕΟΚ) αριθ. 1035/72, τα κράτη μέλη μπορούν, υπό ορισμένες προϋποθέσεις, να επεκτείνουν, στο σύνολο των παραγωγών που δεν είναι μέλη και οι οποίοι είναι εγκατεστημένοι σε μια συγκεκριμένη οικονομική περιφέρεια, ορισμένους κανόνες τους οποίους έχει εκδώσει για τα μέλη της μια οργάνωση παραγωγών που θεωρείται ως αντιπροσωπευτική για την παραγωγή και τους παραγωγούς στην περιφέρεια αυτή·

ότι η αντιπροσωπευτικότητα της εν λόγω οργάνωσης κρίνεται ανάλογα με τη σπουδαιότητα της παραγωγής και της εμπορίας που καλύπτει αυτή η οργάνωση στην αγορά της συγκεκριμένης περιφέρειας· ότι για να διευκολυνθεί η εφαρμογή αυτού του καθεστώτος, πρέπει για τα πρώτα έτη εφαρμογής, να προβλεφθούν κριτήρια αντιπροσωπευτικότητας λιγότερο αυστηρά απ' ό,τι για το μέλλον· ότι ωστόσο, γι' αυτή την πρώτη περίοδο εφαρμογής, πρέπει να προβλεφθεί ότι η ισχύς των κανόνων που εφαρμόζονται από μια αντιπροσωπευτική οργάνωση ή ένωση δεν μπορεί, ωστόσο, να επεκταθεί εάν υπάρχει σημαντική αντίθεση από τους παραγωγούς της περιφέρειας·

ότι, προκειμένου να εναρμονισθεί στα κράτη μέλη η εφαρμογή του καθεστώτος που περιγράφεται ανωτέρω, πρέπει να καθοριστούν οι κανόνες που είναι δυνατόν να επεκταθούν και στα μη μέλη·

ότι, σε περίπτωση πώλησης προϊόντων που δεν έχουν ακόμα συγκομισθεί, πρέπει να διευκρινισθεί ποιοι κανόνες επεκτείνονται στον παραγωγό και στον αγοραστή αντίστοιχα·

ότι, για να δοθεί στο εν λόγω καθεστώς η απαραίτητη ευκαμψία, είναι σκόπιμο η περίοδος εφαρμογής των κανόνων που επεκτείνονται να μην υπερβαίνει μια συγκεκριμένη διάρκεια,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός θεσπίζει τους γενικούς κανόνες εφαρμογής του καθεστώτος επέκτασης της ισχύος των ρυθμίσεων, που προβλέπονται στο άρθρο 15β του κανονισμού (ΕΟΚ) αριθ. 1035/72, στα μη μέλη των οργανώσεων παραγωγών στον τομέα των οπωροκηπευτικών.

Άρθρο 2

Οι παραγωγοί, τους οποίους αφορά ο παρών κανονισμός, είναι αυτοί των οποίων η παραγωγή προορίζεται κυρίως να διατεθεί στο εμπόριο.

Άρθρο 3

Μια οργάνωση παραγωγών ή ένωση οργανώσεων παραγωγών θεωρείται ως αντιπροσωπευτική κατά την έννοια του άρθρου 15β παράγραφος 1 του κανονισμού (ΕΟΚ) αριθ. 1035/72:

- κατά τη διάρκεια των τριών πρώτων ετών εφαρμογής του παρόντος κανονισμού, όταν συγκεντρώνει περισσότερο από το 50 % των παραγωγών της οικονομικής περιφέρειεας στην οποία έχει τη δραστηριότητά της και καλύπτει περισσότερο από το 50 % της παραγωγής αυτής της περιφέρειας,

- για τα επόμενα έτη, όταν συγκεντρώνονται τουλάχιστον τα 2/3 των παραγωγών της οικονομικής περιφέρειας στην οποία έχει τη δραστηριότητά της και καλύπτει τουλάχιστον τα 2/3 της παραγωγής αυτής της περιφέρειας.

Άρθρο 4

Κατά τη διάρκεια της περιόδου που προβλέπεται στην πρώτη περίπτωση του άρθρου 3, οι κανόνες του άρθρου 15β του κανονισμού (ΕΟΚ) αριθ. 1035/72, δεν μπορούν να καταστούν υποχρεωτικοί εάν, στο πλαίσιο των διαβουλεύσεων που προβλέπονται στην παράγραφο 1 του εν λόγω άρθρου, τουλάχιστον το 1/3 των παραγωγών της περιφέρειας έκαναν γνωστή την αντίδρασή τους.

Άρθρο 5

Οι κανόνες που είναι δυνατό να γίνουν υποχρεωτικοί για τους παραγωγούς που είναι εγκαταστημένοι στη συγκεκριμένη περιφέρεια και που δεν είναι μέλη μιας από τις οργανώσεις παραγωγών που προβλέπονται στο άρθρο 15β του κανονισμού (ΕΟΚ) αριθ. 1035/72, αφορούν τις δραστηριότητες που απαριθμούνται στο παράρτημα του παρόντος κανονισμού.

Άρθρο 6

1. Σε περίπτωση πώλησης προϊόντων, πριν από τη συγκομιδή τους, από παραγωγό που δεν είναι μέλος μιας οργάνωσης παραγωγών, ο αγοραστής θεωρείται ως ο παραγωγός των εν λόγω προϊόντων προκειμένου να εφαρμοστούν οι κανόνες που αναφέρονται στο σημείο 1 υπό ε) και ζ), στο σημείο 3 υπό α), β), γ) και δ) και στο σημείο 4 του παραρτήματος.

2. Ο κανόνας που προβλέπεται στο σημείο 4 του παραρτήματος εφαρμόζεται κατά την επαναπώληση του προϊόντος.

3. Το συγκεκριμένο κράτος μέλος μπορεί να αποφασίσει ότι κανόνες που αναφέρονται στο παράρτημα, άλλοι από εκείνους που αναφέρονται στην παράγραφο 1, είναι δυνατό να γίνουν υποχρεωτικοί για τον αγοραστή, όταν ο αγοραστής είναι υπεύθυνος για τη διαχείριση των οπωρώνων.

Άρθρο 7

Από τους κανόνες που καθίστανται υποχρεωτικοί δυνάμει του άρθρου 15β του κανονισμού (ΕΟΚ) αριθ. 1035/72:

- οι κανόνες που αναφέρονται στα σημεία 1, 2 και 4 του παραρτήματος ισχύουν για κάθε προϊόν, για χρονικό διάστημα που δεν μπορεί να είναι μεγαλύτερο από τρεις περιόδους εμπορίας,

- οι κανόνες που αναφέρονται στο σημείο 3 του παραρτήματος ισχύουν για κάθε προϊόν το πολύ μέχρι το τέλος κάθε περιόδου εμπορίας.

Άρθρο 8

Ο παρών κανονισμός αρχίζει να ισχύει μόλις η Κοινότητα παρουσιάσει στις δύο υποψήφιες χώρες τη δήλωσή της σχετικά με τις διαπραγματεύσεις προσχωρήσεως για τα οπωροκηπευτικά.

Το Συμβούλιο, αποφασίζοντας με ειδική πλειοψηφία μετά από πρόταση της Επιτροπής, διαπιστώνει ότι πληρώθηκε η προϋπόθεση που αναφέρεται στο πρώτο εδάφιο και καθορίζει την ημερομηνία ενάρξεως της ισχύος του παρόντος κανονισμού σύμφωνα με το πρώτο εδάφιο.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Νοεμβρίου 1983.

Για το Συμβούλιο

Ο Πρόεδρος

Κ. ΣΗΜΙΤΗΣ

(1) ΕΕ αριθ. L 118 της 20. 5. 1972, σ. 1.

(2) Βλέπε σ. 1 της παρούσας Επίσημης Εφημερίδας.

ΠΑΡΑΡΤΗΜΑ

Περιοριστικός κατάλογος των κανόνων που εφαρμόζονται από τις οργανώσεις παραγωγών και των οποίων η ισχύς μπορεί να επεκταθεί στους παραγωγούς που δεν είναι μέλη δυνάμει του άρθρου 15β του κανονισμού (ΕΟΚ) αριθ. 1035/72

1. Κανόνες σχετικοί με την παροχή πληροφοριών σχετικά με την παραγωγή (άρθρο 13 παράγραφος 1 σημείο β) τρίτη περίπτωση):

α) δήλωση των καλλιεργειών που πρόκειται να γίνουν ανά προϊόν και ενδεχομένως ανά ποικιλία·

β) ανακοίνωση των υφιστάμενων καλλιεργειών·

γ) δήλωση των συνολικών εκτάσεων που καλλιεργούνται, με αναλυτική κατάσταση αυτών των εκτάσεων κατά προϊόν και ενδεχομένως κατά ποικιλία·

δ) δήλωση των ποσοτήτων (σε τόνους) που προβλέπεται ότι θα συγκομισθούν και των πιθανών ημερομηνιών συγκομιδής κατά προϊόν και, εάν είναι δυνατόν, κατά ποικιλία·

ε) περιοδική δήλωση των ποσοτήτων που έχουν συγκομισθεί ή των διαθεσίμων αποθεμάτων κατά ποικιλία·

ζ) παροχή πληροφοριών σχετικά με τις δυνατότητες αποθήκευσης.

2. Κανόνες παραγωγής (άρθρο 13 παράγραφος 1 σημείο β) δεύτερη περίπτωση):

α) τήρηση της επιλογής των σπόρων για σπορά που πρόκειται να χρησιμοποιηθούν ανάλογα με τον προβλεπόμενο προορισμό των προϊόντων: αγορά νωπών προϊόντων ή βιομηχανική μεταποίηση·

β) τήρηση των προδιαγραφών όσον αφορά το αραίωμα στους οπωρώνες.

3. Κανόνες εμπορίας (άρθρο 13 παράγραφος 1 σημείο β) δεύτερη περίπτωση):

α) τήρηση των ημερομηνιών που προβλέπονται για την έναρξη της συγκομιδής, καθώς και τήρηση της κλιμάκωσης της εμπορίας για τα φρούτα με σπόρους και με πυρήνες·

β) τήρηση των ελαχίστων κριτηρίων ποιότητας και μεγέθους των φρούτων με σπόρους και με πυρήνες εκτός των περιόδων χαμηλής παραγωγής·

γ) τήρηση των κανόνων σχετικά με την προετοιμασία, τον τρόπο παρουσίασης, τη συσκευασία και την επισήμανση κατά το πρώτο στάδιο της διάθεσης στην αγορά·

δ) ένδειξη της καταγωγής του προϊόντος.

4. Τήρηση της τιμής αποσύρσεως του προϊόντος:

- υπό τις προϋποθέσεις που καθορίζονται στο άρθρο 15β παράγραφος 1 σημείο δ) και παράγραφος 9.